ร้าน Midwinter green เป็นร้านรูปทรงปราสาทสีรมควันที่มีชื่อเสียงมายาวนานของเขาใหญ่ค่ะ
แต่เดิมเคยเป็นร้านชื่ออื่น ปัจจุบันได้เปลี่ยนชื่อและคาดว่าเปลี่ยนเจ้าของด้วย แต่เรื่องของคุณภาพ
ทั้งอาหาร บริการ และบรรยากาศนั้น ไม่เคยตกหล่นเลยค่ะ ยังคงครองใจนักท่องเที่ยวเขาใหญ่อีก
หลายต่อหลายคน  ถือว่าเป็น 1 ในร้านอาหารบรรยากาศดีที่สุดที่นอยชื่นชอบและเคยไปค่ะ

**Location**
ถนนเส้นทางไปอุทยานแห่งชาติเขาใหญ่และ Palio ค่ะ เป็นเส้นทางหลักที่มีร้านอาหารจำนวนมาก
ร้านนี้เดินทางเข้าไปไม่ไกลมากจากถนนมิตรภาพ ร้านจะอยู่ซ้ายมือ สังเกตจากทางจะเป็นเนิน
และมีโรงเรียนนานาชาติถึงก่อน ต่อมาก็จะพบกับปราสาทแห่งนี้เลยค่ะ  มองเห็นชัดเจนแน่ๆ ไม่มีทางขับเลยค่ะ  อย่าลืมชะลอรถเล็กน้อย เดี๋ยวเลี้ยวไม่ทัน

**Atmosphere**
เรื่องบรรยากาศต้องขอบอกว่าจัดอยู่ในเกณฑ์ยอดเยี่ยมนะคะ  เป็นเหมือนปราสาทสีขาวอมเทา
ที่ดูกลางวันกับกลางคืนก็ได้ความรู้สึกที่แตกต่างกันมากๆเลยล่ะค่ะ  ดูกลางวันจะค่อนข้างสว่างสดใส
นะคะ ไม่ค่อยน่ากลัวหรือลึกลับเท่าไร  มองเห็นวิวภูเขาไกลๆสบายตาค่ะ แต่มองกลางคืน จะเหมือน
ปราสาทผีสิง (ฮ่าๆๆ) แต่เป็นปราสาทผีสิงที่สวยงามมากๆ รวมถึงประดับประดาไฟได้น่ารักจริงๆ
ชอบตรงบริเวณเวทีดนตรีสด ที่ตั้งอยู่ตรงเวิ้งที่ตอนกลางวันเรามองเป็นวิวภูเขาค่ะ  แบ็คกราวด์
เป็นไฟจากบ้านคนอยู่ห่างๆ  

บรรยากาศของร้านมีทั้งภายในปราสาท ที่แต่งด้านในเป็นสไตล์วินเทจนิดๆ ค่อนข้างเงียบสงบ
  ส่วนด้านนอกจะเป็นOpen air ซึ่งยอดฮิตมากค่ะ  ระดับที่นั่งมีตั้งแต่ชั้นล่างหน้าเวทีดนตรี และไล่สูงขึ้นมาเรื่อยๆค่ะคลับคล้ายคลับคลากับเป็นโรงละครเวทีเสียอย่างนั้น (จินตนาการสูง)  โดยรวมถือว่าลงตัวค่ะ 
อากาศก็เย็นสบายมากๆค่ะ ดังนั้นใครที่นั่งด้านนอกไม่ต้องกังวลว่าจะร้อน เพียงแต่ยุงอาจจะมากสักหน่อย

**Menu**

เมนูหลากหลาย มีทั้งอาหารไทยและอาหารต่างชาติค่ะ รวมถึงเบเกอรี่และเครื่องดื่มทั้งแอลกอฮอล์
และไม่มีแอลกอฮอล์  

appetizer ที่จะเสิร์ฟในแทบทุกโต๊ะที่สั่งอาหารคาว จะเป็นเซ็ทขนมปังและครัวซองต์สุดอร่อย
แป้งกรอบนอกสุดๆแต่นุ่มและฉ่ำเนยภายใน มีเนยเค็มให้ทาอีก อ้วนสะใจ แต่อร่อยมากๆค่ะ
เอาจริงๆทานแค่ขนมปังก็รู้สึกเหมือนจะอิ่มแล้ว 

วันนี้ทานอาหารมามาก จึงสั่งอาหารไม่มากนัก เมนูที่สั่ง "Smoked Ham Pork Chop " ค่ะ
ชิ้นใหญ่บิ๊กเบิ้ม เนื้อแฮมนุ่มอย่างมาก ราดซอสเกรวี่ รสหวานเล็กน้อย วางบนมันบดที่บดมาละเอียด
และหอมอร่อยมากๆค่ะ  แม้ราคาสูง แต่อิ่มท้องมากๆ เมื่อทานคู่กับขนมปังค่ะ

นอกจากนี้ วันนี้ก็สั่งเบียร์นอก 2 ชนิดเป็น Hoegaarden Rose , Stella artois และ Hinegen
 แก้วสวย รสเย็นจุใจ ที่นี่มีเบียร์นอก Mocktail และ Cocktail บริการหลากหลายชนิดค่ะ ราคาก็ค่อนสูงตามลำดับ

**Price**
ราคาสูง แต่คุ้มค่าจริงๆ กับบรรยากาศ รสชาติและบริการที่ได้รับค่ะ

**Service**
ดีมาก พนักงานมีปริมาณมาก สุภาพ ทำงานรวดเร็ว ยิ้มแย้ม และเอาใจใส่ลูกค้าดีค่ะ 

สำหรับเพลงบนเวทีนั้น ขอบอกว่าวงนี้ พรสวรรค์เยอะมาก ขออภัยจำชื่อวงไม่ได้ค่ะ แต่เป็นคืนวันศุกร์
ร้องเพลงเพราะมาก มีเครือ่งดนตรีแน่น นักร้องนำมีทั้งชายและหญิง ร้องเพลงได้หลากหลายค่ะ
ทั้งไทยสากล และสากลค่ะ 

จะกลับไปอีกซ้ำๆแน่นอน เนื่องจากประทับใจมาตั้งแต่ยังไม่เปลี่ยนเป็นร้าน Midwinter green 
ชอบบรรยากาศค่ะ และจะมาชิมเมนูเด็ดอื่นๆอีกเพิ่มเติมแน่นอนค่ะ 